**บาตัม** (Batam) เป็นเกาะและเป็นเมืองหนึ่งในจังหวัดเกอปูเลาวันรีเยา ของประเทศอินโดนีเซีย เป็นที่รู้จักกันดีในฐานะพื้นที่เขตการค้าเสรีของสามเหลี่ยมเศรษฐกิจซิโจรี (SIJORI Growth Triangle) อยู่ห่างจากชายฝั่งทางใต้ของสิงคโปร์ 20 กิโลเมตร เกาะนี้มีขนาด 715 ตารางกิโลเมตร มีประชากร 791,605 คน (พ.ศ. 2551) 

ภาษาทางการบนเกาะนี้คือ ภาษาอินโดนีเซีย แต่เนื่องจากประชากรส่วนใหญ่เป็นชาวจีน จึงมีการใช้ภาษาจีนหลายถิ่น เช่น แต้จิ๋ว ฮกเกี้ยน และภาษาจีนกลางด้วย

ภูมิศาสตร์
----------

บาตัมอยู่ทางตะวันออกของการีมุน (Karimun) และเกาะบูลัน (Bulan Island) ทางตะวันตกของบินตัน (Bintan) ทางเหนือของเริมปัง (Rempang) และทางใต้ของสิงคโปร์ โดยมีช่องแคบรีเยา (Riau Strait หรือ *Selat Riau*) แยกระหว่างบาตัม และบินตัน 

ชุมชนหลักบนเกาะบาตัมได้แก่ เซกูปัง, โจโดะฮ์, นาโกยา, ซูไงปานัซ, บาตัมเซ็นเตอร์, บาตูอัมปาร์ และเบิงกง

เรือ*ปมปง*แล่นเป็นระยะทางสั้น ๆ ระหว่างบาตัมและเกาะใกล้เคียง
### ภูมิอากาศ


| ข้อมูลภูมิอากาศของบาตัม (1991-2020) |
| --- |
| เดือน | ม.ค. | ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. | ต.ค. | พ.ย. | ธ.ค. | ทั้งปี |
| อุณหภูมิสูงสุดเฉลี่ย °C (°F) | 30.4(86.7) | 30.9(87.6) | 31.4(88.5) | 32.0(89.6) | 32.0(89.6) | 31.5(88.7) | 31.3(88.3) | 31.3(88.3) | 31.3(88.3) | 31.5(88.7) | 30.8(87.4) | 30.4(86.7) | 31.2(88.2) |
| อุณหภูมิเฉลี่ยแต่ละวัน °C (°F) | 27.4(81.3) | 27.8(82) | 28.0(82.4) | 28.4(83.1) | 28.4(83.1) | 28.1(82.6) | 27.9(82.2) | 27.9(82.2) | 27.7(81.9) | 27.8(82) | 27.5(81.5) | 27.3(81.1) | 27.9(82.2) |
| อุณหภูมิต่ำสุดเฉลี่ย °C (°F) | 24.3(75.7) | 24.6(76.3) | 24.6(76.3) | 24.7(76.5) | 24.8(76.6) | 24.6(76.3) | 24.4(75.9) | 24.4(75.9) | 24.1(75.4) | 24.1(75.4) | 24.1(75.4) | 24.2(75.6) | 24.4(75.9) |
| *แหล่งที่มา:*  |

เศรษฐกิจ
--------

ในราว พ.ศ. 2510 (ต้นคริสต์ทศวรรษ 1970) เกาะแห่งนี้อยู่ในช่วงการเปลี่ยนแปลงครั้งใหญ่ จากพื้นที่ทำป่าไม้ขนาดใหญ่ เป็นเขตอุตสาหกรรมและท่าเรือหลัก ประชากรเพิ่มขึ้นจากไม่กี่พันคนในราว พ.ศ. 2500 จนเป็นแสนคน ผลประโยชน์ทางเศรษฐกิจของเกาะนี้มาจากการอยู่ติดกับสิงคโปร์ และต้นทุนแรงงานต่ำ กับได้แรงจูงใจพิเศษจากรัฐบาล จึงเป็นแหล่งโรงงานอุตสาหกรรมจำนวนมากที่ดำเนินการโดยบริษัทของสิงคโปร์ การต่อเรือและการผลิตอุปกรณ์อิเล็กทรอนิกส์เป็นอุตสาหกรรมหลักของเกาะนี้ นอกจากนี้ยังมีแหล่งท่องเที่ยวและรีสอร์ตจำนวนมาก 

จากกรอบแนวคิดที่ลงนามไปเมื่อเดือนมิถุนายน พ.ศ. 2549 ทำให้บาตัมพร้อมกับพื้นที่ใกล้เคียง ได้แก่ บินตัน และการีมุน กลายเป็นส่วนหนึ่งของเขตเศรษฐกิจพิเศษกับสิงคโปร์ โดยในเขตนี้จะไม่จัดเก็บภาษีศุลกากรและภาษีมูลค่าเพิ่มจากสินค้าที่ขนส่งระหว่างบาตัมและสิงคโปร์

การคมนาคม
---------

การเดินทางระหว่างเกาะนี้กับเมืองอื่นๆ ที่อยู่ใกล้เคียงได้โดยมีบริการเรือเฟอร์รีจำนวนมาก เช่น เดินทางไปยังบินตัน, การีมุน, สิงคโปร์ และโจโฮร์บะฮ์รู (ประเทศมาเลเซีย) ส่วนการเดินทางไปสิงคโปร์นั้นใช้เวลาไม่ถึงหนึ่งชั่วโมง 

สนามบินฮังนาดิม (Hang Nadim Airport) เป็นสนามบินแห่งเดียวของเกาะนี้ โดยมีรันเวย์ยาวที่สุดในอินโดนีเซีย และจาการ์ตาเป็นจุดหมายปลายทางที่สำคัญที่สุด 

ท่าเรือกลางของบาตัม มองจากเรือเฟอร์รี
สะพาน "บาเรลัง" เป็นจุดเด่นที่สำคัญอย่างหนึ่งบนเกาะบาตัม ซึ่งเป็นชื่อที่ย่อมาจาก บาตัม-เริมปัง-กาลัง (Batam-Rempang-Galang) อันเป็นชื่อของเกาะใหญ่สามเกาะที่สะพานนี้เชื่อมถึง สะพานแห่งนี้สร้างขึ้นในสมัยที่ฮาบิบีเป็นรัฐมนตรีกระทรวงวิจัยและเทคโนโลยี โดยได้ทุนจากรัฐบาลเยอรมัน

อ้างอิง
-------

1. ↑  "Batam Industrial Development Authority". คลังข้อมูลเก่าเก็บจากแหล่งเดิมเมื่อ 2010-02-02. สืบค้นเมื่อ 2009-05-13.
2. ↑  "Indonesia President inaugurates Batam free trade zone". *Xinhua General News Service*. January 19, 2009.
3. ↑  Teo, Laurel (May 19, 2007), "Indon SEZ rules ready by end-May; Setting of a deadline likely to please potential investors", *The Business Times Singapore*

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**บาตัม**

วิกิท่องเที่ยว มีคำแนะนำการท่องเที่ยวสำหรับ ***Batam***

* เว็บไซต์ทางการของเมืองบาตัม
* BIDA/Otorita

พิกัดภูมิศาสตร์: 1°04′N 104°01′E﻿ / ﻿1.067°N 104.017°E﻿ / 1.067; 104.017